寄題西園
作者：蒋堂
朝代：宋

paragraphs: 西園昔日多遊從，迴流屢泛卮酒空。
前亭後亭草茵軟，曉景晚景煙嵐融。
角巾蕭灑竹林際，履綦來往花陰中。
時方偃蕃適四體，不料游宦如孤蓬。
數移五馬臨大屏，幾悵二毛成老翁。
昨去鄰封亦甚邇，祇限一水無由通。
錦城此舉又遠適，流觴雅會何時同。
錢塘山色望不見，稽山況在錢塘東。